AIŠKINAMASIS MEMORANDUMAS

1.PASIŪLYMO APLINKYBĖS

•Pasiūlymo pagrindimas ir tikslai

Tarybos reglamente (ES) 2020/672 (toliau – SURE reglamentas) nustatyta teisinė sistema, pagal kurią valstybėms narėms, kurios dėl COVID-19 protrūkio patiria didelį ekonomikos sukrėtimą arba kurioms kyla didelė tokio sukrėtimo grėsmė, teikiama Sąjungos finansinė parama. Parama pagal SURE skirta pirmiausia sutrumpinto darbo laiko tvarkos ar panašioms priemonėms, kuriomis siekiama apsaugoti darbuotojus ir savarankiškai dirbančius asmenis ir taip sumažinti nedarbo ir pajamų praradimo mastą, finansuoti, taip pat naudojama kaip papildoma priemonė tam tikroms su sveikata susijusioms priemonėms, visų pirma darbo vietoje, finansuoti.

2020 m. rugpjūčio 11 d. Portugalija paprašė Sąjungos finansinės paramos ir 2020 m. rugsėjo 25 d. Įgyvendinimo sprendimu (ES) 2020/1354 Taryba Portugalijai suteikė finansinę paramą, kad papildytų jos nacionalines pastangas mažinti COVID-19 protrūkio poveikį ir reaguoti į protrūkio socialinius bei ekonominius padarinius darbuotojams ir savarankiškai dirbantiems asmenims.

2021 m. gruodžio 9 d. Portugalija paprašė Sąjungos išplėsti priemonių sąrašą, pateiktą Tarybos įgyvendinimo sprendime (ES) 2020/1354. Atsižvelgiant į šį prašymą, Tarybos įgyvendinimo sprendimas (ES) 2020/1354 buvo iš dalies pakeistas 2022 m. sausio 25 d. Tarybos įgyvendinimo sprendimu (ES) 2022/99.

2022 m. rugsėjo 17 d. Portugalija dar kartą paprašė Sąjungos finansinės paramos pagal SURE reglamentą.

Pagal SURE reglamento 6 straipsnio 2 dalį Komisija pasikonsultavo su Portugalijos valdžios institucijomis, kad patikrintų, ar dėl COVID-19 pandemijos staiga smarkiai padidėjo faktinės ir numatytos išlaidos, tiesiogiai susijusios su Portugalijos darbo rinkos priemonėmis ir su sveikata susijusiomis priemonėmis. Visų pirma tai yra susiję su Tarybos įgyvendinimo sprendime (ES) 2020/1354 nurodytomis galiojančiomis priemonėmis:

(a)priemone, kuria remiamas darbo sutarčių išlaikymas laikinai nutraukus darbą arba sutrumpinus Portugalijos darbo kodekse numatytą įprastą darbo laiką. Iš pradžių pagal šią priemonę buvo numatyta skirti išmoką reikalavimus atitinkančioms įmonėms, kuri padengtų 70 % darbuotojams mokamos kompensacijos, sudarančios du trečdalius jų įprasto darbo užmokesčio neatskaičius mokesčių. Šiai dviejų trečdalių korekcijai buvo taikoma apatinė riba, lygi nacionaliniam minimaliajam darbo užmokesčiui, ir viršutinė riba, lygi trims nacionaliniams minimaliesiems darbo užmokesčiams. Reikalavimus atitinkančios įmonės turėjo būti sustabdžiusios savo verslo veiklą arba netekusios daug pajamų. Vėliau priemonė buvo išplėsta, be kita ko, laikinai padidinus darbuotojams mokamą kompensaciją iki 100 % jų įprasto darbo užmokesčio neatskaičius mokesčių;

(b)nauja ir supaprastinta specialia parama darbo sutartims išlaikyti laikinai nutraukus darbą arba sutrumpinus įprastą darbo laiką. Ši priemonė buvo panaši į a punkte nurodytą priemonę, tačiau joje buvo nustatytos supaprastintos procedūros siekiant pagreitinti lėšų gavimą. Iš pradžių pagal šią priemonę buvo numatyta skirti išmoką reikalavimus atitinkančioms įmonėms, kuri padengtų 70 % darbuotojams mokamos kompensacijos, sudarančios du trečdalius jų įprasto darbo užmokesčio neatskaičius mokesčių, taip pat atleisti nuo darbdavio mokamų socialinio draudimo įmokų. Šiai dviejų trečdalių korekcijai buvo taikoma apatinė riba, lygi nacionaliniam minimaliajam darbo užmokesčiui, ir viršutinė riba, lygi trims nacionaliniams minimaliesiems darbo užmokesčiams. Reikalavimus atitinkančios įmonės 30 dienų laikotarpiu iki paramos prašymo pateikimo turėjo būti sustabdžiusios savo verslo veiklą arba turėjo būti netekusios bent 40 % pajamų, palyginti su tuo pačiu praėjusių metų mėnesiu arba dviejų mėnesių prieš tą laikotarpį vidurkiu. Vėliau priemonė buvo kelis kartus išplėsta, be kita ko, konkrečiomis aplinkybėmis laikinai padidinus darbuotojams mokamą kompensaciją iki 100 % jų įprasto darbo užmokesčio neatskaičius mokesčių;

(c)tais atvejais, kai įmonės naudojosi a arba b punktuose nurodytomis priemonėmis ir vykdė nacionalinių valstybinių užimtumo ir mokymo tarnybų („Instituto do Emprego de Formação Profissional“, IEFP) patvirtintą specialią profesinio mokymo programą, mokymo išmokos galėjo būti skiriamos pajamų pakeitimui ir susijusio mokymo, rengiamo darbo valandomis užuot sutrumpinus darbuotojų darbo laiką, išlaidoms padengti;

(d)nauja specialia parama įmonėms jų verslo veiklai atnaujinti. Iš pradžių, siekiant palengvinti grįžimą į darbą ir padėti išsaugoti darbo vietas, įmonės, kurių darbuotojai pasinaudojo a arba b punktuose nurodytomis priemonėmis, už atitinkamą darbuotoją galėjo gauti išmoką, kuri buvo lygi arba nacionaliniam minimaliajam darbo užmokesčiui ir mokama vienintelį kartą, arba dviem nacionaliniams minimaliesiems darbo užmokesčiams ir mokama etapais per šešis mėnesius. Kai parama buvo teikiama etapais, įmonės taip pat galėjo pasinaudoti daliniu 50 % atleidimu nuo atitinkamų darbdavio mokamų socialinio draudimo įmokų už atitinkamus darbuotojus. Vėliau priemonė buvo kelis kartus išplėsta, be kita ko, kaip reikalavimus atitinkančias įmones įtraukiant labai mažas įmones, kurių darbuotojai buvo pasinaudoję f punkte nurodytomis priemonėmis ir kurios tokiu atveju už tokį darbuotoją galėjo gauti išmoką, lygią dviem nacionaliniams minimaliesiems darbo užmokesčiams ir mokamą etapais per šešis mėnesius;

(e)nauju pajamų stabilizavimo priedu darbuotojams, kurie 2020 m. balandžio–birželio mėn. laikotarpiu bent vieną mėnesį (vėliau patikslinta – 30 dienų iš eilės) naudojosi a arba b punktuose nurodytomis priemonėmis. Reikalavimus atitinkantys darbuotojai buvo tie darbuotojai, kurių darbo užmokestis neatskaičius mokesčių 2020 m. vasario mėn. neviršijo dviejų nacionalinių minimaliųjų darbo užmokesčių dydžio. Darbuotojai turėjo teisę gauti išmoką, lygią 2020 m. vasario mėn. darbo užmokesčio neatskaičius mokesčių ir darbo užmokesčio už laikotarpį, kuriuo darbuotojai naudojosi viena iš dviejų pirmiau minėtų priemonių, skirtumui; šios išmokos apatinė riba buvo 100 EUR, o viršutinė – 351 EUR;

(f)nauja ir laipsniška specialia parama darbo sutartims išlaikyti laikinai sutrumpinus įprastą darbo laiką. Iš pradžių pagal šią priemonę buvo numatyta skirti išmoką reikalavimus atitinkančioms įmonėms, kuri padengtų 70 % darbuotojams už nedirbtas valandas mokamos kompensacijos, sudarančios du trečdalius jų įprasto darbo užmokesčio neatskaičius mokesčių už nedirbtas valandas 2020 m. rugpjūčio ir rugsėjo mėn. arba keturis penktadalius jų įprasto darbo užmokesčio neatskaičius mokesčių, atitinkančio užmokestį už nedirbtas valandas 2020 m. spalio–gruodžio mėn. Susidariusiam bendram darbuotojų darbo užmokesčiui neatskaičius mokesčių buvo taikoma nacionalinio minimaliojo darbo užmokesčio dydžio apatinė riba. Pagal šią priemonę taip pat buvo numatyta visiškai arba iš dalies atleisti nuo atitinkamų darbdavio mokamų socialinio draudimo įmokų, sukalibruojant pagal tai, ar reikalavimus atitinkančios įmonės yra labai mažos, mažosios, vidutinės ar didelės įmonės. Reikalavimus atitinkančios įmonės 30 dienų laikotarpiu iki paramos prašymo pateikimo turėjo būti sustabdžiusios savo verslo veiklą arba turėjo būti netekusios bent 40 % pajamų, palyginti su tuo pačiu praėjusių metų mėnesiu arba dviejų mėnesių prieš tą laikotarpį vidurkiu. Didžiausia laikinai sutrumpinto įprasto darbo laiko trukmė buvo sukalibruota taip, kad būtų pailginta atsižvelgiant į reikalavimus atitinkančių įmonių pajamų nuostolių dydį. Vėliau priemonė buvo kelis kartus išplėsta, be kita ko, kaip reikalavimus atitinkančias įmones įtraukiant įmones, kurios neteko bent 25 % pajamų, perkalibruojant didžiausią laikinai sutrumpinto įprasto darbo laiko trukmę pagal reikalavimus atitinkančių įmonių pajamų nuostolių dydį, laikinai padidinus darbuotojams mokamą kompensaciją iki 100 % jų įprasto darbo užmokesčio neatskaičius mokesčių, atitinkančio užmokestį už nedirbtas valandas, ir palaipsniui atsisakant darbdavio mokamų socialinio draudimo įmokų sumažinimo;

(g)nauja specialia parama savarankiškai dirbantiems asmenims, neoficialiai dirbantiems darbuotojams ir vadovams. Iš pradžių pagal priemonę buvo skiriama mėnesinė išmoka, lygi fizinių asmenų registruotosioms pajamoms (viršutinė riba buvo lygi Portugalijos socialinės paramos indeksui („Indexante dos Apoios Sociais“, IAS, 2020 m. – 438,81 EUR). Reikalavimus atitinkantys asmenys buvo savo verslo veiklą sustabdę asmenys. Vėliau priemonė buvo kelis kartus išplėsta, be kita ko, kaip reikalavimus atitinkančius asmenis įtraukiant asmenis, kurie 30 dienų laikotarpiu iki paramos prašymo pateikimo neteko bent 40 % pajamų, palyginti su tuo pačiu praėjusių metų mėnesiu arba dviejų mėnesių prieš tą laikotarpį vidurkiu, ir perkalibruota, kad mėnesinė išmoka būtų lygi fizinių asmenų registruotosioms pajamoms (viršutinė riba lygi Portugalijos socialinės paramos indeksui, kai fizinių asmenų registruotosios pajamos buvo 1,5 karto mažesnės už Portugalijos socialinės paramos indeksą) arba dviem trečdaliams fizinių asmenų registruotųjų pajamų (viršutinė riba lygi nacionaliniam minimaliajam darbo užmokesčiui, kai fizinių asmenų registruotosios pajamos buvo lygios 1,5 Portugalijos paramos indekso arba jį viršijo), nustatant apatinę ribą, lygią 50 % Portugalijos socialinės paramos indekso;

(h)išmoka šeimai, mokama darbuotojams, negalintiems dirbti dėl to, kad turi prižiūrėti vaikus arba kitus išlaikomus asmenis, kurie yra jaunesni nei 12 metų arba, neatsižvelgiant į jų amžių, kurie yra neįgalūs arba serga lėtinėmis ligomis. Pagal priemonę buvo skiriama išmoka, atitinkanti du trečdalius įprasto darbo užmokesčio neatskaičius mokesčių, kurią lygiomis dalimis mokėjo darbdavys ir socialinės apsaugos įstaiga, taikant nacionalinio minimaliojo darbo užmokesčio dydžio apatinę ribą ir trijų nacionalinių minimaliųjų darbo užmokesčių dydžio viršutinę ribą;

(i)specialia parama dėstytojų darbo sutartims išlaikyti nutraukus profesinį mokymą. Valstybės paramą sudarė dėstytojų darbo užmokestį padengianti išmoka, nepaisant to, kad profesinis mokymas nevyko;

(j)ligos išmoka užsikrėtus COVID-19. Palyginti su Portugalijos standartine ligos išmokų schema, ligos išmoka užsikrėtus COVID-19 buvo skiriama netaikant laukimo laikotarpio. Valstybės paramą sudarė išmoka, lygi darbo užmokesčiui neatskaičius mokesčių;